Source: https://spotrebitelskecentrum.sk/informacie/rapid-life-zivotna-poistovna-na-kraji-neobstala-predbezne-opatrenie-sud-zamietol/
Timestamp: 2020-07-12 19:54:14+00:00
Document Index: 8729883

Matched Legal Cases: ['súd ', 'súd ', 'súd ', 'súd ', 'súd ', '§ 388', 'súd ', 'súd ', 'súd ', 'súd ']

Rapid life životná poisťovňa na kraji neobstála. Predbežné opatrenie súd zamietol
22. 12. 2016 Autor Spotrebiteľské Centrum
Krajský súd v Prešove dňa 23.11.2016 rozhodol o vydanom neodkladnom (predbežnom) opatrení, ktorým žiadala Rapid life životná poisťovňa a.s. od Spotrebiteľského Centra n.o., aby sa zdržalo používania jej názvu […]
Krajský súd v Prešove dňa 23.11.2016 rozhodol o vydanom neodkladnom (predbežnom) opatrení, ktorým žiadala Rapid life životná poisťovňa a.s. od Spotrebiteľského Centra n.o., aby sa zdržalo používania jej názvu a loga na svojich webových stránkach.
Návrhu na vydanie neodkladného opatrenia vyhovel Humenský okresný súd, voči čomu sme sa odvolali. Odvolací súd návrh na vydanie neodkladného opatrenie zamietol.
„Odvolací súd na základe predložených dôkazov a zistení rozhodujúcich skutočností v čase, kedy rozhodoval o vydaní neodkladného opatrenia, dospel k nesprávnemu záveru a boli splnené podmienky na zmenu tohto rozhodnutia podľa § 388 CSP“ uvádza sa v odôvodnení uznesenia Krajského súdu.
Odôvodnenie návrhu na vydanie neodkladného opatrenia zo strany žalobcu bola skutočnosť, že existuje hrozba poškodenia dobrej povesti znižovania vážnosti a dôveryhodnosti žalobcu v očiach verejnosti. Dôkazom pre vydanie neodkladného opatrenia boli vytlačené internetové stránky Spotrebiteľského Centra, v ktorých okrem textovej stránky v ich pozadí je uvedené aj logo žalobcu, kde v jednotlivých pasážach vyčítal žalobca nepravdivosť informácií o jeho spoločnosti.
Podľa odvolacieho súdu boli námietky Spotrebiteľského Centra dôvodné vo vzťahu k tomu, že podstatu sporu, od ktorej žalobca odvíja potrebu neodkladného opatrenia nepreukázal dostatočnými dôkazmi, keďže spory medzi posťovňou a spotrebiteľmi (občania fyzické osoby), resp. aj štátnymi inštitúciami prebiehajú vo väčšom počte sporov na celom Slovensku. Je potrebné akceptovať argument, že jednotlivé rozhodnutia boli vydávané súdmi, či už prvoinštančnými alebo odvolacími, ktoré vo svojich rozhodnutiach uviedli svoje právne názory, pričom odvolací súd má vedomosť o tom, že existuje v obdobných právnych veciach aj iná rozhodovacia prax, ktorá svedčí o potrebe ochrany spotrebiteľa a nekalých obchodných praktikách žalobcu (pozn. Rapid life).
Pokiaľ však ide o podstatu veci, teda momentálny zákaz používania obchodného mena a loga poisťovne na internetovej stránke Spotrebiteľského Centra, je potrebné konštatovať, že je neziskovou organizáciou, ktorá má istú náplň práce. Medziiným na hlavnej internetovej stránke je uvádzaný obsah náplne organizačnej činnosti tejto neziskovej organizácie, ktorá poskytuje pomoc nie len občanom, ale aj firmám, a to v rôznych oblastiach.
Zastupujeme spotrebiteľov v sporoch s Rapid life
Keďže činnosťou Spotrebiteľského Centra n.o. je poskytovanie služieb medzi iným aj občanom a aj občanom spotrebiteľom v konkrétnych veciach, resp. v právnych problémoch, ktoré vznikajú občanom vo vzťahu k nebankovým subjektom, použitie, resp. vymenovanie týchto nebankových subjektov na stránke poskytovateľa právnych služieb, prípadne konzultačných, nie je z pohľadu odvolacieho súdu nedovoleným konaním, resp. konaním, ktoré vylučuje žalobcu z ďalšej jeho podnikateľskej činnosti.
Odvolací súd sám má vedomosť o tom, že existuje množstvo súdnych sporov medzi Rapid life životná poisťovňa a spotrebiteľmi, teda klientmi poisťovne, medzi iným aj v konaniach o plnenie z poistných zmlúv s cieľom dožitia a nateraz nie je možné z predložených dôkazov jednoznačne dospieť k takému záveru, k akému dospel súd prvej inštancie o tom, že sú to nepravdivé informácie a tie sú spôsobilé poškodiť povesť alebo obchodné meno žalobcu.
Z týchto dôvodov odvolací súd zmenil súdne rozhodnutie tak, že zamietol návrh na vydanie predbežného opatrenia a to z dôvodu nedostatočných predložených dôkazov o bezprostredne hroziacej ujme.
Celé znenie uznesenia zverejníme po jeho právoplatnosti.